同张司理游黄华
司之翰 (Ming)
黄华山上黄华寺，黄华老人读书处。回首今经几度春，山中旧宅无人住。玉堂学士有遗诗，残碑古刻徒延伫。野人僻性好看山，流水閒云时往还。山僧一见若相识，深林趺坐谈空寂。指点山中古来迹，玉龙倒挂三千尺。高欢宫外水晶帘，王母池边妆镜石。乔松老桧岁久凋，谷口黄华自秋色。凭高一望空邺都，邺中豪杰今有无。七步曾称曹子建，少年纵荡何足羡。暂后司理使君来，一觞一咏总开怀。题诗不写姓名去，浩歌山月下蓬莱。